Ratio educationis

**Ratio Educationis** (*лат.* порядок образованя) — курта назва того роспоряджѣня, котре выдала року 1777 Мария Терезия,  и котре было мало повну назву: Ratio Educationis totiusque Rei Literariae per Regnum Hungariae et Provincias eidem adnexas. Tomus I. Vindobonae. Typis Joan. Thom. Nob. de Trattnern. MDCCLXXVII. Историчне значѣня роспоряджѣня спочивало в том, же по первый раз держава взяла до своих рук дѣло народного образованя в Мадярщинѣ и ассоциованых краинах и завела цѣлодержавный порядок, подробно выпрацованый и контролованый. До того дѣло образованя было цѣлком в руках Церкви. Авторами документа были Йожеф Юрменьи (*мад.* Ürményi József), радник канцеларии мадярского кралевского двора, и Даниел Трестянскый (*мад.* Tresztyánszky Dániel), архиварь вѣденьской дворской коморы.
Роспоряджѣня зоставало в силѣ до року 1806, коли цѣсарь австрийскый и краль мадярскый Франц І. выдав нове роспоряджѣня. 

## Школны округы, справованя и иншпектованя школ
Про еднотну державну школну политику и справу установлюють ся девятеро школны округы и порядок дозора. 

Напримѣр, про унгварскый и великоварадинскый округы быв директором гроф. Антал Каройи. В каждом школном округу быв тыж кралевскый иншпектор, котрого повинность была *хоть лем раз на три рокы навщивити кажду школу*, пересвѣдчити ся же школа фунгуе одповѣдно до порядка, же учителѣ суть застачены вшыткыма належностями,  держать точно установлену методику выукы, а дѣти в послушности. 

## Уровнѣ образованя
### Универзита и академии
В Будѣ зряджовала ся универзита, една на вшытку державу з четырьма факултами: богословсков, правничов, медицинсков, филозофсков (§XVІІ). Выуковый язык: латина.

Установляли ся пять академий про тых, котры хотѣли бы ся приготовити на науку в универзитѣ: в Дьеру, во Великом Варадѣ, в Трнавѣ, в Кошицях, в  Загребѣ (§XXV). Выуковый язык: латина.

### Гимназии
Десять главных гимназий мають служити примѣром про иншы гимназии: 1. в Будѣ при универзитѣ, 2. в Трнавѣ, 3. в Дьеру, 4. в Кошицях, 5. во Великом Варадѣ, 6. в Загребѣ, 7. в Пожоню (дн. Братислава), 8. в Банской Быстрици, 9. в Унгварѣ, 10. в Печу (§XXXIII). Выуковый язык: латина.

### Грамматичны школы
Грамматичны школы мають три классы (§XLIII). Выуковый язык: латина. Грамматичну школу потребовали тоты, котры хотѣли учити ся дале на высшых уровнях, але и кедь нѣт, Ratio Educationis подавать аргументы о важности знаня латины про каждого горожана Мадярского кралевства:

### Народны школы
Народны школы суть такы, де выука ся веде в языках народностей (§XLVII). Про немадярскы народы кралевства велике значѣня мало то, же новый порядок образованя установив повинну выуку в материнском языку, в резултатѣ чого были створены школы и выданы учебны книгы про кажду з основных народностей кралевства.

Ratio Educationis 1777 установлять, же зачаточне образованя мать ся давати на материнском языку ученика, и уважати на его вѣру и социалный стан. Зачаточны школы мають служити на образованя народностей.

#### Нормалны школы

Нормална школа была высшым уровнем народной школы. Така школа организовала ся лем една в каждом школном округу, финансовала ся з державной кассы и служила взором про всѣ народны школы низшого уровня, ту ся учили, окрем рядных ученикох, и будучы учителѣ народных школ низшого уровня. О важности того типа школ свѣдчить, же директор такой школы мав быти утвердженый кралевскым рѣшеньом з двох-трьох кандидатох (§XLIX), а сама школа была под сталым дозором кралевского иншпектора, котрый перерывав ся лем при его одходѣ на иншпекцию иншых школ округа (§XLVIII). 

#### Коммуналны школы
В иншых варошах, векшых и меншых, як и в селах организация и финансованя школ было повинностьов громады, значить, дефинитивно зависѣли од богатства локалиты. В Ratio Educationis не было ограничѣня на число учительох и выучованы предметы, богаты городы могли организовати школы на найвысшом уровни, але кралевскый иншпектор контроловав, жебы учителѣ доставали платню и належности подля державной нормы, и жебы выука одповѣдала приятому в державѣ порядку. Але худобнѣйшы громады мусѣли самы рѣшити, на што стачать.  

## См. тыж
* Нормална школа 
* Йоганн Игнац Фелбигер

## Жерела
* Ratio Educationis. // Алмашій, Михайло. Русинська педагогічна енциклопедія. Ужгород, 2005.  С. 226.
* Ratio Educationis. // Поп, И. Энциклопедия Подкарпатской Руси. Ужгород: Изд-во В.Падяка, 2001.  С. 319-320.
* Az 1777-iki Ratio Educationis – Fordította, a bevezető tanulmányt és a jegyzeteket írta: Friml Aladár – Katholikus Középiskolai Tanáregyesület, Budapest, 1913. 271 o. – Вычитано: 07.12.2013. *(мад.)*.
* Paul Robert Magocsi. Chrbtom k horam. Dejiny Karpatskej Rusi a karpatských Rusínov. UNIVERSUM. Prešov, 2016. . С. 136.
* Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935.

## Референции

Катеґорія:Образованя в Австрийской империи
Катеґорія:Образованя в Мадярском кралевствѣ